**Milí rodičia a detičky!**

Pripravili sme pre Vás aktivity zamerané na rozvoj grafomotorických zručností, ktorými si precvičíte vaše rúčky.

**1. aktivita:**

Vaši rodičia Vám denne varia dobrôtky, keďže ste doma. My si dnes tiež "uvaríme" chutný obed a dáme ho na taniere vychladnúť. A čo z teplého jedla vychádza? No predsa para. Na stôl rozsypeme múku a prstom (predškoláci štetcom) nakreslíme "paru" - slučky. Môžeme to vyskúšať aj viackrát. Predškoláci si môžu precvičiť kreslenie slučiek taktiež v pracovných listoch.

**2. aktivita:**

Mladšie deti si zacvičia pomocou pesničky: "Pláva kačka na jazere", ktorú deti určite poznajú:

"Pláva kačka na jazere, vo vode si šaty perie.

Rybky sem a rybky tam, ja vás všetky pochytám.

Prišiel káčer ťapi-ťapi do zobáčka rybku lapí,

ukláňa sa krásavec, volá kačky na tanec.

Obkreslíme si maketu kačky, zobák, očká a vystrihneme ju. Môžeme ju pripevniť na špagát, alebo špajdlu. Potom si pripravíme priesvitnú fóliu, ktorou obalíme všetky nohy stola naraz. Temperovými farbami maľujeme vlnky a kačka môže "plávať."

Ak nájdeme doma polystyrén, vlnky môžeme kresliť okolo špendlíkov napichnutých v tomto materiáli.

**3. aktivita (pre predškolákov):**

Pripravíme si kartičky s veľkými tlačenými písmenami. Potom pomocou valčeka vyformujeme plastelínu do tvaru kruhu, na ktorý ceruzkou alebo drevenou paličkou vyznačíme určené písmeno.

**Prajeme Vám príjemné tvorenie!**